钦定古今图书集成/明伦汇编/宫闱典/第121卷 > 唐
## 钦定古今图书集成/明伦汇编/宫闱典/第121卷 > 唐

唐改长秋监曰“内侍监”，内承奉曰“内常侍”，内承直曰
“内给事”，其属六局。

按《唐书百官志》：“内侍省监二人，从三品；少监二人，内
侍四人，皆从四品上。监掌内侍奉宣制令。其属六局，
曰掖庭、宫闱、奚官、内仆、内府、内坊少监，内侍为之贰。
皇后亲蚕，则升坛执仪，大驾出入，为夹引。”

〈注〉武德四年，改长秋监曰“内侍监”，内承奉曰“内常侍”，内承直曰“内给事。”龙朔二年，改监为“省。”武后垂拱元年曰“司宫台。”天宝十三年，置内侍监，改内侍曰“少监”，寻更置内侍。有高品一千六百九十六人，品官白身二千九百三十二人，令史八人，书令史十六人。

内常侍六人，正五品下。通判省事。

内给事十人，从五品下。掌承旨劳问，分判省事。“凡元
日、冬至，百官贺皇后，则出入宣传。”宫人衣服费用，则
具品秩，计其多少，春秋宣送于中书。主事二人，从九
品下。

内谒者监十人，正六品下。掌仪法、宣奏、《承敕令》及外
命妇名帐。凡诸亲命妇朝会者，籍其数，上内侍省。命
妇下车，则导至朝堂奏闻

〈注〉唐废内谒者局，置内典引十八人，掌诸亲命妇朝参、出入导引。有内亭长六人，掌固八人。

内谒者十二人，从八品下。掌诸亲命妇朝集班位，分
莅诸门内。寺伯六人，正七品下。掌纠察宫内不法，岁
傩则莅出入。
寺人六人，从七品下。掌皇后出入执御刀冗从。掖庭
局：令二人，从七品下；丞三人，从八品下。掌宫人簿帐、
女工。凡宫人名籍，司其除附。公桑、养蚕会，其课业、供
奉物皆取焉。“妇人以罪配没工缝巧者”隶之；无技能
者隶《司农》。诸司营作。须女工者，取于《户婢》。

〈注〉有书令史四人，书吏八人，计史二人，典事十人，掌固四人。计史掌料工程。

宫教博士二人，从九品下。掌教习宫人书算众艺。
监作四人，从九品下。掌监莅杂作、典工役。
宫闱局：令二人，从七品下。丞二人，从八品下。掌侍宫
闱出入管籥。凡享太庙、皇后神主出入，则帅其属舆
之。总小，给使学生之籍，给以粮廪。

〈注〉有书令史三人，书吏六人，内阍史二十人，内掌扇十六人，内给使无常员。小给使、学生五十人，掌固四人。凡无官品者，号曰“内给使。”掌诸门进物之历。内阍使掌承传诸门出纳管籥。内掌扇掌宫中伞扇。

奚官局：令二人，正八品下；丞二人，正九品下。掌奚隶
工役、宫官之品。“宫人病则供医药，死给衣服，各视其
品。陪陵而葬者，将作给匠户、卫士、营冢。三品葬给百
人，四品八十人，五品六十人，六品、七品十人，八品、九
品七人。无品者殓以松棺五钉，葬以犊车，给三人。皆
监门校尉直长莅之。内命妇五品以上无亲戚者以
近冢，同姓中男一人主祭于墓。无同姓者，春秋祠以
《少牢》。”

〈注〉有书令史三人，书吏六人，典事、药童、掌固各四人。

内仆局：令二人，正八品下；丞二人，正九品下。掌中宫
车乘。皇后出，则令居左，丞居右，夹引。

〈注〉有书令史二人，书吏四人，驾士百四十人，典事八人，掌固八人。驾士掌习御车舆、杂畜。

内府局：令二人，正八品下；丞二人，正九品下。掌中藏
宝货给纳之数，及供灯烛、汤沐张设。凡朝会，五品以
上及有功将士、蕃酋辞还，皆赐于庭。

〈注〉有书令史二人，书吏、典史、掌固各四人，典事六人。

太子内坊局：令二人，从五品下；丞二人，从七品下。掌
“东宫阁内及宫人粮廪。”坊事五人，从八品下。

按《宦者传序》：“唐制，内侍省官有内侍四，内常侍六，内
谒者监、内给事各十，谒者十二，典引十八，寺伯、寺人
各六。又有五局：一曰掖庭，主宫嫔簿最，二曰宫闱，扈
门阑，三曰奚官，治宫中疾病死丧，四曰内仆，主供帐
灯烛，五曰内府，主中藏给纳。局有令，有丞，皆宦者为
之。”

按《旧唐书职官志》：“内侍省，《星经》有宦者四星，在天市
垣帝座之西。《周官》有巷伯、寺人之职，皆内官也。前汉
宫官，多用士人，后汉始用宦者为宫官。晋置大长秋
卿为后宫官，以宦者为之。隋为内侍省，炀帝改为长
秋监。武德复为内侍。龙朔改为内侍监，光宅改为司
宫台，神龙复为内侍省也。”

### 太宗贞观 年诏内侍省不立三品官

按：《唐书太宗本纪》不载。按《宦者传序》：“太宗诏内侍
省不立三品官，以内侍为之长，阶第四，不任以事，惟
门阁守御，廷内扫除廪食而已。”

按《旧唐书宦官传》：“贞观中，太宗定制，内侍省不置三
品官。内侍是长官，阶四品。至永淳末，向七十年，权未
假于内官，但在阁门守御，黄衣廪食而已。”

### 中宗嗣圣 年改内文学馆为习艺馆又改内教坊为云韶府〈即武后如意元年〉

按《唐书武后本纪》不载按《百官志》：“宫教博士二人，
从九品下，掌教习宫人书算众艺。”

〈注〉初，内文学馆隶中书省，以儒学者一人为学士，掌教宫人。武后如意元年，改曰“习艺馆”，又改曰“万林内教坊”，寻复旧。有内教博士十八人，经学五人，《史》《子》《集缀文》三人，楷书二人，《庄》《老》《太一》、篆书《律令、吟咏》、飞白书、算碁各一人。开元末馆废，以内教博士以下隶内侍省中官为之。

按：《旧唐书职官志》：“内教坊，武德已来，置于禁中，以按
习雅乐，以中官人充使。则天改为云韶府，神龙复为
教坊。”

### 神龙二年三月大置员外官超授阉官七品以上员外者又千馀人

按《唐书中宗本纪》，不载按《旧唐书职官志》云云。
按《宦官传》：“则天称制，二十年间，差增员位。中宗性慈，
务崇恩贷。神龙中，宦官三千馀人，超授七品以上员
外官者千馀人，然衣朱紫尚寡

### 元宗开元二十七年以太子内坊隶内侍省为局

按：《唐书元宗本纪》，不载按《百官志》：“太子内坊局：令
二人，从五品下；丞二人，从七品下。掌东宫阁内及宫
人粮廪。坊事五人，从八品下。”

〈注〉初，内坊隶东宫，开元二十七年，隶内侍省，为局，改典内曰“令”，置承坊事及导客舍人六人，掌序导宾客；阁帅六人，掌帅阍人内给使，以供其事；内阍人八人，掌承诸门出入，管籥内伞扇灯烛；内厩尉二人，掌车乘。有录事一人，令史三人，书令史五人，典事二人，驾士三十人，亭长、掌固各一人。

### 天宝十四载置内侍监

按《唐书元宗本纪》，不载按《旧唐书宦官传》：“天宝十
四载，置内侍省内侍监两员，秩正三品，以高力士袁
思艺对任之。”

### 肃宗乾元元年置观军容使以宦者为之

按《唐书肃宗本纪》，不载按《旧唐书肃宗本纪》，乾元
元年秋九月“庚寅，大举讨安庆绪于相州。命朔方节
度郭子仪、河东节度李光弼、关内潞州节度使王思
礼、淮西襄阳节度鲁炅、兴平节度李奂、滑濮节度许
叔冀、平卢兵马使董泰、北庭行营节度使李嗣业、郑
蔡节度使季广琛等九节度之师，步骑二十万，以开
府”鱼朝恩为“观军容使。”

按：《旧唐书职官志》：“自李辅国、鱼朝恩之后，京师兵柄
归于内官，号左右军中尉。将兵于外者，谓之观军容
使，而天下军镇节度使，皆内官一人监之。”

### 代宗永泰二年始以中人掌枢密用事

按《旧唐书代宗本纪》不载。按《册府元龟》云云。

〈注〉代宗用董秀专权枢密。

### 德宗贞元四年增内给事二人内谒者监内寺伯各四员

按《唐书德宗本纪》不载。按《册府元龟》云云。

贞元十二年，置左右护军中尉监、中护军监，以授宦
官。

按《唐书德宗本纪》，不载按《旧唐书德宗本纪》，贞元
十二年六月乙丑，初置左右护军中尉监、中护军监，
以授宦者。以左右神策军使窦文场、霍仙鸣为左右
神策护军中尉监，以左右神威军使张尚进、焦希望
为左右神威中护军监。按《职官志》：“内侍省内侍二
员，从四品上，汉魏曰长秋卿，梁曰大长秋，北齐曰中
侍中”，后周曰司内上士。隋曰内侍，置二人。炀帝曰长
秋令，正四品。武德复为中侍。中官之贵，极于此矣。若
有殊勋懋绩，则有拜大将军者，仍兼内侍之官。德宗
置左右神策、威远等禁兵，命中官掌之，每军置中尉
一人，宦者为之。按《宦官传》：“德宗避泾师之难，幸山
南，内官窦文场、霍仙鸣拥从。贼平之后，不欲”武臣典
重兵，其左右神策、天威等军，欲委宦者主之，乃置护
军中尉两员、中护军两员，分掌禁兵。以文场、仙鸣为
两中尉，自是“神策亲军”之权，全归于“宦者”矣。

按《册府元龟》：“贞元十二年，立左右神策护军中尉两
员，中护军二员。”时天下军镇节度诸使，皆以内臣一
人监之，谓之监军使。

〈注〉德宗分羽林卫置左右神策军，避地山南，悉以委中人，乃立此职。其后，两中尉皆分领左右街功德使，后又有知神策军兵马使，左右神策军护军中尉、副使。

贞元十三年十二月。“以宦者为宫市使。”

按《唐书德宗本纪》不载按《张建封传》，建封为检校
尚书右仆射，十三年来朝。是时宦者主宫市，置数十
百人阅物廛左，谓之“白望。”无诏文验核，但称宫市，则
莫敢谁何，大率与直十不偿一。又邀阍闼所奉及脚
佣，至有重荷趋肆而徒返者。有农卖一驴薪，宦人以
数尺帛易之，又取他费，且驱驴入宫。而农纳薪辞帛，
欲亟去，不许，恚曰：“惟有死耳！”遂击宦者。有司执之以
闻，帝黜宦人，赐农帛十疋，然宫市不废也。谏臣交章
列上，皆不纳，故建封请间为帝言之，帝颇顺听。按
《吴凑传》：凑为京兆尹，京师苦宫市彊估取物，而有司
附媚，中官率阿从，无敢争。凑见便殿，因言中人所市
不便宵民徒纷纷流议，宫中所须，责臣可“办。若不欲
外吏与闻禁中事，宜料中官高年谨信者为宫市，令
平贾和售，以息众讙。”帝辄顺可。

按《旧唐书张建封传》：“时宦者主宫中市买，谓之宫市，
抑买人物，稍不如本估，末年不复行文书，置白望数
十百人于两市，及要闹坊曲阅人所卖物，但称宫市，
则敛手付与，真伪不复可辨，无敢问所从来及论价
之高下者。率用直百钱物买人直数千物，仍索进奉
门户及脚价银。人将物诣市，至有空手而归者，名为”
宫市，其寔夺之。吴凑以戚里为京兆尹，深言其弊。建
封入觐，具奏之，德宗颇深嘉纳。而户部侍郎、判度支
苏弁希宦者之旨，因入奏事。上问之，弁对曰：“京师游
手惰业者数千万家，无土著生业，仰宫市取给。”上信
之，凡言宫市者皆不听贞元十五年，增内给事二员。

按《唐书德宗本纪》不载。按《册府元龟》云云。

贞元二十年，增“掖庭局令”四员。

按《唐书德宗本纪》不载。按《册府元龟》云云。

### 宪宗元和 年始置枢密使及三军辟仗使

按：《唐书宪宗本纪》不载。按《册府元龟》，“宪宗元和中
始置枢密使二人。”

〈注〉刘光琦、梁守谦皆为之。

后有《左右三军辟仗使》。

〈注〉时以吐突承璀为左右神策、河中河阳浙西宣歙等道行营兵马招讨处置等使，寻改为镇州招抚处置使。十四年，又以内侍姚文寿为京西京北行营宣慰使，盖用兵之际，权立使号，兵罢则省。

元和五年，始以内官为将帅。

按《唐书宪宗本纪》，不载按《旧唐书宪宗本纪》，元和
五年九月，“王承宗以兵掳薛昌朝归镇州。冬十月癸
未，诏以神策右军中尉吐突承璀为镇州行营招讨
处置等使，以龙武将军赵万敌为神策先锋将，内官
宋惟澄、曹进玉、马朝江等为行营馆驿粮料等使。京
兆尹许孟容与谏官面论征伐大事，不可以内官为
将”帅补阙独孤郁，其言激切。诏旨祗改处置为“宣慰”，
犹存招讨之名。

元和十二年十一月。“以宦者为馆驿使。”

按《唐书宪宗本纪》，不载按《旧唐书裴潾传》：潾累迁
右拾遗，转左补阙。元和中，两河用兵。初宪宗宠任内
官，有至专兵柄者，又以内官充馆驿使。有曹进玉者，
恃恩暴戾，遇四方使多倨，有至捽辱者，宰相李吉甫
奏罢之。十二年，淮西用兵，复以内官为使。潾上疏曰：
“馆驿之务，每驿皆有专知官，畿内有京兆尹，外道有
观察使、刺史，迭相监临，台中又有御史充馆驿使，专
察过阙。”伏知近有败事，上闻圣聪，但明示科条，督责
官吏，据其所犯，重加贬黜，敢不惕惧，日夜励精。若令
宫闱之臣，出参馆驿之务，则内臣外事，职分各殊。切
在塞侵官之源，绝出位之渐。事有不便，必诫以初；令
或有妨，不必在大。当扫静妖氛之日，开“太平至理之
风。澄本正名，实在今日。”言虽不用，帝意嘉之。

元和十五年。详核内省所管高品品官白身之数
按《唐书宪宗本纪》。不载按《旧唐书宦官传》。是时高
品白身之数。四千六百一十八人。内则参秉戎权。外
则监临藩岳。

按：《册府元龟》：元和十五年，内省所管高品品官白身
共四千六百一十八人，内一千六百九十六人高品
诸司诸使并内养诸司判官等。

### 穆宗长庆 年始用中人监阵

按《唐书穆宗本纪》不载。按《册府元龟》，“长庆中始用
中人监阵。”

〈注〉自后官军讨伐，率命中人参护其军，号为“监阵。”时深州、宣武相次用兵，以中人为诸道兵马都监、四面行营都监，兵罢则省。

### 僖宗乾符 年以中人为排阵使

按：《唐书僖宗本纪》不载。按《册府元龟》云云。

### 广明 年置左右观军容使兼有枢密承旨之名

按：《唐书僖宗本纪》不载。按《册府元龟》，“广明中置左
右观军容使。”

〈注〉后率繇左右军容入为枢密使。中和幸蜀，以观军容使西门思恭为天下行营兵马都监，田令孜为观军容制置左右神策护驾十军等使，后又以杨复光为同、华等州管内制置使，皆非常置之职。

唐室中叶之后，诸司诸使多以中人主之，又有“枢密
承旨”之名。

〈注〉如宣徽使，阁门使，飞龙使，内坊使，内弓箭使，鸿胪礼宾等使，内教坊使，五方使，学士使，粮料院、馆驿等使之比。